Papersnake/gushiwen huggingface dataset:
答志学员外
庄昶（明代）

短札新诗每寄将，庙堂何意也茅堂。虽看此老深相爱，自觉樵夫不敢当。

流水行云无固必，青山粉署有行藏。山篱莫叹无缘到，细雨年年老菊香。
眼儿媚
卢祖皋（宋代）

玉钩清晓上帘衣。香雾湿春枝。余寒逗雨，罗裙无赖，重暖金猊。

柳边谁寄东风缆，流水只年时。无人为记，天涯归思，梁燕空飞。
奉和圣制送张尚书巡边
许景先（唐代）

文武承邦式，风云感国祯。王师亲赋政，庙略久论兵。

汉主知三亲，周官统六卿。四方分阃受，千里坐谋成。

介胄辞前殿，壶觞宿左营。赏延颁赐重，宸赠出车荣。

龙武三军气，鱼铃五校名。郊云驻旌羽，边吹引金钲。

训旅方称德，安人更克贞。伫看铭石罢，同听凯歌声。
鸿门宴
王毂（唐代）

寰海沸兮争战苦，风云愁兮会龙虎。四百年汉欲开基，

项庄一剑何虚舞。殊不知人心去暴秦，天意归明主。

项王足底踏汉土，席上相看浑未悟。
卜算子 其七 漫兴
辛弃疾（宋代）

珠玉作泥沙，山谷量牛马。试上累累丘垄看，谁是强梁者。

水浸累深檐，山压高低瓦。山水朝来笑问人，翁早归来也。
鄙诗上呈通判朝奉大夫 其一
米芾（宋代）

不是通侯贵，还应贡禹弹。只应好形制，自己愧彫残。
后乌哺行
孙世仪（清代）

乌儿哑哑凌风起，老乌兀坐中心喜。乌儿仆仆衔食归，老乌唼食心窃悲。

朝衔不迟暮衔速，儿兮羽翮嗟初足。莫向公家窃稻脂，野田差远虞罗酷。

享尔成劳系我心，何当自啄春芜绿。嗟乎乌儿哺莫止，老乌怜儿类若此，看取来年儿有子。
以金沙酴醾送公寿
黄庭坚（宋代）

天遣酴醾玉作花，紫绵揉色染金沙。
凭君著意樽前看，便与春工立等差。
水龙吟 为祖母太夫人九十之庆
魏初（元代）

玉峰千古高寒，浮花细叶难相称。风流不减，谢家林下，蔼然辉称。

最关心处，岁时伏腊，蘋蘩荐敬。笑人间儿女，那知许事，空脂粉、香成阵。

惭愧儿郎草草。满金杯、绿浮春莹。此心但愿，旁沾亲旧，年年康胜。

一曲龙吟，又传佳语，尊前试听。道期颐未老，十年今日，再安排庆。
至高沙
文天祥（宋代）

江南自好筑金台，何事风花堕向淮。若使两遭豺虎手，而今玉也有谁埋。
斋中杂兴十首以丈夫贵壮健惨戚非朱颜为韵
陆游（宋代）

闲居寂无客，柴门昼常关。
孤舟小於叶，放浪烟水间。
树暗杨梅村，露下白莲湾，钓鱼樵风泾，买酒石帆山，向来支许辈，恐亦无此闲。
道逢若耶叟，握手开苍颜。
次韵黄侍郎海棠花下怯黄昏七绝
魏了翁（宋代）

醉妃索南内，玉奴毙东昏。
所以观物心，皇皇妙无门。
偈颂四十二首
释祖先（宋代）

杨岐斗胜不斗劣，秀峰斗劣不斗胜。
秀峰乍作没亲疎，个个尽怀沧海珠。
满眼湖山看不足，释迦弥勒是他奴。
贺警斋吴侍郎被召
刘克庄（宋代）

旧人仅有鲁灵光，银信翩翩下帝傍。
龙去十年闲卧洛，凤来一日再鸣阳。
玺书下访刍言急，月食回思榄味长。
善类合离关世道，祈公趣驾勿循墙。
孙宾臾道人
苏辙（宋代）

万里飘然不系舟，酒垆一笑便相投。
千金不换金丹诀，何事惟须一布裘。
景卢开尊阻雨展日复用前韵寄之
洪适（宋代）

逐妇鸣鸠急定昏，不堪烟霭弄千村。掩关尽日资筇杖，改席何时对瘿樽。

云暗松皮多节目，雨伤梨颊有瘢痕。溪神若也心无妒，迎出常娥照玉盆。
跋刘敏叔画杨诚斋先生探梅图二首 其一
李大来（宋代）

寿骨劲如霜后雪，诗脾写出月中梅。如今不爱好官职，得及翁年也乐哉。
颂古三十三首
释师观（宋代）

如何是佛，更莫别求。
相随来也，四大部洲。
和李巨川清风楼
吕当（宋代）

祁阳要郡冠边州，池垒深高北控幽。攲岸绿杨浮水面，衔山红控照檐头。

立功慷慨思投笔，鬻己卑污耻饭牛。独使燕然铭汉德，百年忠愤遣人愁。
春日
吕本中（宋代）

数亩幽畦满小园，儿童无事亦嘲喧。水摇日影上檐角，风送花香来鼻根。

病去只留花作伴，客来常欠酒应门。城南旱夌尘埃里，不借春江一尺浑。
禅人并化主写真求赞
释正觉（宋代）

明白无根，茫茫月魂。
清虚不浑，苍苍秋痕。
青天固可背负，诸佛苍闲口吞。
情空超物物，妙触应门门。
了知初不由心念，金色头陀灭意根。
夜游宫 舟夕孤坐，榜人折临水小梅枝为供
朱祖谋（清代）

吹水疏香讯早。绀壶煖、回镫一笑。零乱苍鬟枕函小。

似罗浮，月笑黄，梦中到。

天黯吹笙道。细禽傍、空尊啼绕。起换伤春旧年稿。

断无人，理红簪，岁华老。
龙洞
李新（宋代）

三年两到只忙忙，谁道云山得久长。
松竹有孙龙蜕骨，人生头白是寻常。
甲寅西归江行春怀十首 其四
汪莘（宋代）

香鞯绣轭急朝昏，李陌桃蹊不尽樽。满席落花人睡起，始知春兴属柴门。
怀李方叔
谢逸（宋代）

儒林丈人称两苏，一言为重轻璠玙。见君诵诗出险语，抚掌绝倒徒惊呼。

贵耳贱目亦不恶，虎豹何殊犬羊鞟。劝君掩舌卧衡门，莫赋悲秋任摇落。
次新淦先寄刘中丈
郭祥正（宋代）

平生志愿各怀归，今日江湖乐自知。一艇一蓑明月夜，竿头丝动得鱼时。
双峰定水璘老送木犀香五首
杨万里（宋代）

山童不解事，著火太酷烈。
要输不尽香，急唤薄银叶。
梦游桃花源
林以宁（清代）

理棹石濑口，洞壑极深窅。白日翳层壁，倏然露林杪。

初行不见人，仄径碍飞鸟。忽逢林木尽，水竹四环绕。

茅屋三两间，鸡声出林表。主人闻客来，揽衣起相劳。

笋蕨为我设，粳粱供我饱。白鹤翔天风，游鱼戏清沼。

宛若素所历，朅来胡不早。怅惘尘世事，朗彻惬怀抱。

高丘谁沈沦，阿阁孰倾倒。魏晋不复知，以下更何道。

叹息武陵人，悠悠竟终老。
宿田家
文同（宋代）

日落云四起，牛羊下高原。
今夜宿何处，孤烟生远村。
寥寥岩狖响，扰扰林鸦喧。
危坐欲终夕，此意将谁论。
题临清堂
林希逸（宋代）

一派清流绕屋长，阴阴古木隔脩墙。枯梅照水横疏影，新竹摇风送细香。

诸老旧游如洛社，百年陈迹有溪堂。扁题祖笔真奇绝，伫立沈吟两鬓霜。
金陵杂兴二百首
苏泂（宋代）

头上瓶中一万枝，花枝人面两相宜。
满堂将帅文兼武，都载周家既醉诗。
齐天乐 又题玉裁鸳湖旧梦图，同魏滋伯韵。
姚燮（清代）

南湖无恙双桡水，春来絮摇萍动。傍笛听渔，分香醉鹭，不管晓寒犹冻。

明楼画耸。有眉影娟娟，凭妆人共。留得凄凉，回栏烟袅落花重。

鸳鸯飞觅伴侣，语愁先自苦，愁倩谁送。牵柳风时，采菱月夕，孤负波澄天空。

疏衾黯拥。奈酒尽鬟飘，并无残梦。让与他家，撅头西岸拢。
严陵
陆深（明代）

严江秋色碧于空，严陵祠堂江水东。山云不断欲作雨，岩树半欹常背风。

行人度岭忽高下，返照入壁时青红。棹歌互逐渔歌起，相送楼船上峡中。
十三日诵水生挑菜渚烟湿落梅村之句成诗十首 其一
韩淲（宋代）

夜来微雨过，涧谷生春水。土脉肥荠苗，烟痕带梅蕊。
闻董汝卿丧内二首 其一
边贡（明代）

草堂双燕垒新巢，坐感琴丝理断胶。麦饭一壶香一瓣，此情何处哭芳郊。
送僧南归
戴叔伦（唐代）

兵尘犹澒洞，僧舍亦征求。师向江南去，予方毂下留。

风霜两足白，宇宙一身浮。归及梅花发，题诗寄陇头。
孟浩然墓
罗隐（唐代）

数步荒榛接旧蹊，寒江漠漠草凄凄。

鹿门黄土无多少，恰到书生冢便低。
芦汀鸣雁图
徐渭（明代）

芦洲无伴卖孤鸣，画者无情看有情。才与不才俱未免，九原难起问庄生。
菩萨蛮八首 其八
余一鳌（清代）

绿窗幽梦停红烛，杜鹃檐外声相续。又是雨廉纤，春归人可怜。

青山无恙在，揽镜朱颜改。何处去登临，相思泪满襟。
病起五首
刘克庄（宋代）

小窗不复听吾伊，时有蛩声出吻悲。
曲宴无歌赓太液，中痟止酒饮华池。
谁将晓雪堆新鬓，自拨寒灰锻近诗。
未敢热瞒同社友，草鞋尚欲远寻师。
秋林书屋为沈武功作
徐庸（明代）

枫叶霜前丹，桂叶霜后青。西风扫残暑，金粟浮香馨。

嗟哉隐侯孙，茅茨搆林坰。身踰始仕年，有志穷遗经。

日夕诵读间，吾伊声可听。自言吾何人，而敢求安宁。

古贤虽在贫，映雪仍囊萤。方今圣明时，夔龙登大廷。

长策拟陈献，高步凌苍冥。愿为卿相月，勿作处士星。
题刘景明百马图扇面
杨万里（宋代）

雾鬣如无笔，霜蹄不带埃。
直言明眼著，若个是龙媒。
桃源忆故人
欧阳修（宋代）

碧纱影弄东风晓。一夜海棠开了。枝上数声啼鸟。妆点愁多少。

妒云恨雨腰支袅。眉黛不忺重扫。薄幸不来春老。羞带宜男草。
倪舍人八十有三矣犹能跨马见访招提赠以佳句第用赐环为慰差非鄙怀聊抒奉答
王世贞（明代）

紫薇舍人冰玉姿，跃马看山犹未衰。生平颇诧和郢句，此日见为招湘辞。

世才沾沾足自喜，余发种种奚能为。明年物色五湖畔，却挂羊裘君始知。
江行即事书怀
饶相（明代）

天际遥山出断云，隔江伐鼓不相闻。连朝风色来三界，彻夜涛声抵万军。

一叶孤舟长是客，三年佐郡久离群。微茫烟浪生乡思，强酌村醪到醉醺。
与法上人南谷过黄氏居
释正觉（宋代）

淡烟苍树水溅溅，黄氏初平已得仙。
满地痴羊不收拾，夕阳零乱绕篱眠。
泽萌和尚归自栖贤主海云席赠此 其五
成鹫（清代）

鶗鴂声声不忍闻，阴晴冷煖岭头分。人天有意留师住，捩转匡云入海云。
再用前韵三首
陈棣（宋代）

堕地何劳顾甑盆，事同电往不堪论。
归休我愿白驹谷，登用君宜金马门。
气习肯随流俗变，笑谈如见古人存。
词源清彻如甘井，愈汲方知愈不浑。
颂古十七首
释大观（宋代）

贾勇扬旌无大敌，看看身已陷重围。
要令夺角冲关去，驾与青龙不解骑。
广东帅府掾林德恭饷藤簟
张翥（元代）

韬向筒中一握轻，风漪八尺胜桃笙。文编黑白蚺皮滑，漆透丹黄虎魄明。

坞上卷将沧海色，岭南寄与故人情。竹床楠枕山窗下，从此酣眠梦亦清。
赵千里聚扇上写山次韵题
张雨（元代）

翠水丹山气旁礴，几叠香痕经手握。何年破镜飞上天，吴淞水剪并刀薄。

江南宝绘多遗馀，王孙不归恨蘼芜。蘼芜消歇秋风起，班姬为我歌乌乌。
耕图二十一首·登场
楼璹（宋代）

禾黍已登场，稍觉农事优。
黄云满高架，白水空西畴。
用此可卒岁，愿言免防秋。
太平本无象，村舍炊烟浮。
戊戌正月二日雪作二首
杨万里（宋代）

梦回纸帐怪生寒，童子传呼雪作团。
已被晓风融作水，头巾不里起来看。
奉和虢州刘给事使君三堂新题二十一咏。稻畦
韩愈（唐代）

罫布畦堪数，枝分水莫寻。鱼肥知已秀，鹤没觉初深。
送李司户之官临邛
李流谦（宋代）

威凤翔九霄，千百但一遇。
苍蝇何所来，满盘挥不去。
吾人一肝肠，未可舍跬步。
掺裾辄经年，把臂速炊黍。
譬如枝上花，负里得暂聚。
天果何意哉，未易测其故。
安得三间茅，藜苋同旦暮。
秋色如行色，别语不得吐。
鹤峰得佳句，尚足慰延伫。
从今夜夜月，伴我照庭户。
天光观
句士良（宋代）

古殿千年屋，高松百尺阴。
真人不可问，时有鹤遗音。
鸡鸣山歌
赵怀玉（清代）

齐宫沈沈堕残月，阊阖初开九重阙。美人夜起理明妆，尽待君王向朝发。

君王朝发石头城，香车宝马从风行。东方未瞻红日影，北郭始报天鸡声。

鸡声渐稀日色曙，君王射雉前冈去。花眠柳暝不归来，别馆离宫料应住。

青山雅称开朱邸，词客三千集珠履。书成鸿烈去作仙，玉轴生光蠹鱼喜。

莫向胡僧认劫灰，空王那解世间哀。高筑层台缘施食，台城进食几人来。

六代烟花卷帘送，繁华谁醒江南梦。玄武湖心三尺波，半作溪田野人种。
韶石谢公祖以三台荐晋宪长仍镇潮州七月廿一夜梦赋五言近体志喜醒只忆颈联二句枕上足之次早为开镇日也
林熙春（明代）

下车方数月，仗剑靖疆场。露布连三省，天章寄一方。

劳君盟细柳，报主献长杨。此日辕门辟，苍生喜若狂。
芦山长老慧举见访约游其临平庵居自号云邱草堂因赠四韵
张镃（宋代）

此客南湖不易逢，几年尘外愿相从。风流前辈亲曾识，兴寄高情老未慵。

行柳映门宜著舫，青灯同坐到闻钟。稻畦莲渚临平境，何幸同师觅旧踪。
喜元亮归
李彭（宋代）

念君赴修畛，值此春事晏。坐窗居人愁，木末游子远。

平时乐群心，亦起隔津叹。南风不解愠，执热要排遣。

好鸟噪檐际，冰玉来照眼。岁华几何时，莫遣费牵挽。

茂椒傥可人，勤来或忘返。
印度在禅河庵与予寺舍相距五里纪事 其二
邢昉（明代）

古树三四围，清阴刚覆屋。晴雨相代间，葱菁压群木。

我友与我邻，幽然隔苍绿。登陟颇无阻，往还径当熟。

杳杳数旬内，至今虚一宿。当密意反疏，以此成幽躅。

盼君笋出土，瀹之饱我腹。斯时欲往情，较深于看竹。
离合 其四 承乏淄青将发有怀故人寓郡望姓字
王世贞（明代）

天垂碣石雨，人隔燕然雪。竟尔驱车行，音容自兹绝。
龙友尊慈七十寿歌
王彦泓（明代）

金筑峰峦双凤翘，茗兰柯叶香风炽。拔秀钟灵到硕人，闺阁典型林下气。

璿源遥溯自涂山，拾得神螺赣水湾。国士当年杨万里，才华犹步卧龙蟠。

良姻妙选高门簿，婉昵浑如出寒素。姜橘亲调奉舅姑，荆簪一洗铅华御。

同看淮南一县花，悬鱼拔薤在冰衙。横经讲席三年后，桐封骄僭消萌芽。

越东估客滇南士，讴吟是处题碑记。次第看山到永嘉，携归只有酬恩泪。

凤诏频褒内助贤，翟珈辉映紫泥鲜。闺房风义相师友，人羡斋眉鹤发仙。

买得名妹曾劝进，靓妆深夜持茶问。整容拱手诵尚书，温公心感清河郡。

荀家龙种谢家雏，和璧隋珠岂在多。片玉已成清庙器，一鸣飞占上林柯。

鳣堂暂息鲲鹏驾，声谊文章动天下。广被频招气频游，米车恐触尊慈骂。

钟陵遥隔彩云西，梦里诗因啮指啼。于今益信无投杼，自古何劳有断机。

壮游不用离肠绕，胪唱应偕鹤觞到。雷电催开梦笔花，露华益茂忘忧草。

忆昔狂童犯顺年，腥风血雨暗蛮天。讹传梦怪日千变，怪梦惊心徒忧煎。

须臾风霁烟霾息，爱女门楣森鼎立。相逢一笑话团圞，不羡珠圆钦玉洁。

玉洁珠圆抢攘时，造物疑于阿母私。定知仙树秾枝叶，各有吉祥云护持。

只今兰玉盈阶砌，绕膝含饴还问字。置笏终须满一床，藏书近欲过千笥。

况复修心向鹿车，香台时礼妙莲华。故应不羡生天福，慧业文人聚一家。
修竹百竿才欣种植佳篇五首旋辱咏歌若无还答
李昉（宋代）

久闻山僧寄书觅，今来□下白云边，
不教凡草生丛畔，长喜清阴在眼前。
忍把翠筠裁作簟，争将迸笋截为鞭。
行吟坐对情无尽，只欠潺潺一道泉。
颂古一百二十一首 其三十六
释宗杲（宋代）

有佛处不得住，生铁称锤被虫蛀。无佛处急走过，撞著嵩山破灶堕。

三十里外莫错举，两个石人相耳语。恁么则不去也，此语已行遍天下。

摘杨华，摘杨华，唵嚤呢哒哩吽㗶吒。
河之水二首寄子侄老成
韩愈（唐代）

河之水，去悠悠。我不如，水东流。我有孤侄在海陬，

三年不见兮使我生忧。日复日，夜复夜。三年不见汝，

使我鬓发未老而先化。

河之水，悠悠去。我不如，水东注。我有孤侄在海浦，

三年不见兮使我心苦。采蕨于山，缗鱼于渊。我徂京师，

不远其还。
题蕖仙将军画卷
钱棨（清代）

芙蓉城主旧时情，石室桃花梦未成。仙佛至今真不灭，英雄从古愧徒生。

满庭香雨拈金粟，一枕松风听玉笙。拟约山中同采药，韩康何必为逃名。
浣溪沙 桂
毛珝（宋代）

绿玉枝头一粟黄。碧纱帐里梦魂香。晓风和月步新凉。

吟倚画栏怀李贺，笑持玉斧恨吴刚。素娥不嫁为谁妆。
赠都雍元规
田况（宋代）

醒时莫忆醉时事，今日休言昨日非。
池上风光宜共酹，劝君不要半酣归。
和揭尉冬至韵
项安世（宋代）

自古珍斯日，留机与世窥。
不因冬有至，谁识道之涯。
一点阳初动，千山木未知。
此时俄已复，端的更由谁。
呈云麓史侍郎
吴惟信（宋代）

若教尽尽说漂沉，却恐无憀老不禁。百拙难随今日巧，一贫方不古人心。

牛羊归尽荒郊阔，猿鹤愁多故国深。亦欲以诗为活计，世间何许觅知音。
十月十六日侍从赴北京出江东门
杨士奇（明代）

十月朝天趋蓟北，城中争送向江皋。朋俦载酒飞觥数，儿子褰裳徒步劳。

满路和风喧鼓吹，中天晴日耀旗旄。纷纷喜气随行骑，回首钟山紫翠高。
戏马台
文天祥（宋代）

九月初九日，客游戏马台。
黄花弄朝露，古人化飞埃。
今人哀后人，后人复今哀。
世事那可及，泪落茱萸杯。
次石湖送炭韵赠龚养正三首
陈造（宋代）

广文书案雪沾身，灶妇冰葅焮湿薪。
彩胜银花犹拜赐，冻醅寒饼不成春。
子产告范宣子轻币
左丘明（先秦）

范宣子为政，诸侯之币重，郑人病之。

二月，郑伯如晋。子产寓书病子西，以告宣子，曰：“子为晋国，四邻诸侯，不闻令德而闻重币。侨也惑之。侨闻君子长国家者，非无贿之患，而无令名之难，夫诸侯之贿，聚病公室，则诸侯贰；若吾子赖之，则晋国贰。诸侯贰则晋国坏，晋国贰则子之家坏。何没没也？将焉用贿？

夫令名，德之舆也。德，国家之基也。有基无坏，无亦是务乎？有德则乐，乐则能久。诗云：‘乐只君子，邦家之基。’有令德也夫！‘上帝临女，无贰尔心。’有令名也夫！恕思以明德，则令名载而行之，是以远至迩安。毋宁使人谓子，子实生我，而谓子浚我以生乎？象有齿以焚其身，贿也。”

宣子说，乃轻币。
登古吹台 其一
刘大受（清代）

旅居复如何，朔气忽已至。悠悠出门去，杖策随所憩。

闉都掠眼过，平野迥舒辔。惊蓬多风沙，杂树失青翠。

我来正长夏，单衣犹在笥。今兹还几时，践此霜雪地。

岁月去浩荡，身世惄如醉。离忧能伤人，徜徉聊自恣。
曹山向火因缘日照寒潭明更明
释守卓（宋代）

日照寒潭明更明，寥寥虎啸清风生。寰中阃外应须辨，白玉盘盛铁眼睛。

曹山老，曹山老，正去偏来没处讨。
雨夜
陆游（宋代）

病多渐减灯前课，老甚都忘枕上愁。
一段高情谁会得，卧听檐雨泻清秋。
滇阳六景 其五 龙池跃金
僧机（明代）

路入商山境更奇，玉皇坛畔有龙池。行逢柳色烟深处，坐看桃花水涨时。

映日金鳞鸣拨剌，含风翠浪动沦漪。由来神物非人扰，变化云雷未可知。
书粢上人庵
释惠琏（宋代）

雨馀野禽声断续，清阴碧流绕茅屋。
道人乞食晚未归，独向残阳淡云木。
次韵和石学士见寄十首
宋庠（宋代）

路寝崔嵬敞九筵。相仪曾识帝心虔。
汉家山委无穷瑞，尽属渊云奏赋年。
平水小憩
陆游（宋代）

蓐食草庵中，肩舆小市东。
雾收山淡碧，云漏日微红。
酒旆村场近，罾船浦漵通。
平生喜行路，小住莫匆匆。
北游酬孟云卿见寄
刘长卿（唐代）

忽忽忘前事，事愿能相乖。衣马日羸弊，谁辨行与才。

善道居贫贱，洁服蒙尘埃。行行无定止，懔坎难归来。

慈母忧疾疹，室家念栖莱。幸君夙姻亲，深见中外怀。

俟子惜时节，怅望临高台。
遣兴
李咸用（唐代）

风细酒初醒，凭栏别有情。蝉稀秋树瘦，雨尽晚云轻。

旅鬓一丝出，乡心寸火生。子牟魂欲断，何日是升平。
武陵春
魏夫人（宋代）

小院无人帘半卷，独自倚阑时。宽尽春来金缕衣。憔悴有谁知。
玉人近日书来少，应是怨来迟。梦里长安早晚归。和泪立斜晖。(书来少 一作：音书少)
又次韵 其一
方岳（宋代）

半夜江城久已谙，白鸥眠处落烟帆。诗穷政有牛腰轴，身散宁为马口衔。

时以酒浇胸磊磊，或嫌山似面岩岩。春田芜没归耕是，待与丰年赋载芟。
杂曲歌辞 其一 舞马词
张说（唐代）

万玉朝宗凤扆，千金率领龙媒。眄鼓凝骄躞蹀，听歌弄影徘徊。
古寺
释文珦（宋代）

古寺居深处，随缘扫一房。
本图依水石，因得避炎凉。
皓鹤巢松洁，青虫蠹橘香。
但教终远俗，贫贱亦何妨。
鹤林寺
岳珂（宋代）

秋枕竹鸣屋，昼棋松掩关。
雨晴犹湿泾，云薄不藏山。
未洗中原恨，谁消永日闲。
西风动征显，空愧鬓毛斑。
送鲊孟侍御孟有歌罢无鱼之句因嘲之
顾璘（明代）

广文今在桂林居，徒壁曾无担石储。我儗封筒遥送鲊，君毋弹铗更歌鱼。
三月十八日水滨閒步 其二
杨慎（明代）

杨林今日是昭关，白首拘留未得还。渔父浣纱浑不见，断肠今古泪潺湲。
题萧处士之居
林大春（明代）

茫茫天地即吾庐，肯向人间赋卜居。漫插疏篱种霜菊，閒添新水豢金鱼。

图开崧岳丹霞古，梦入花源紫洞虚。带却清风满城郭，门前时许驻高车。
送元勋不伐侍亲之官泉南八首
李廌（宋代）

看罢吴山看越山，一帆千里玩风澜。
令人颇忆羊裘老，为钓桐庐七里滩。
赠林美中司教之漳浦美中昔相从于大科今相见于南宫
湛若水（明代）

大科此明月，金陵此明月，漳浦此明月，万古此明月。

广文端默忘毡时，见月相思几圆缺。
叠青钱 作垒
佚名（宋代）

夏日正长，无奈如焚天气。火云耸、奇峰天外。未雨先雷。

畏日流金，六龙高驾火轮飞。纹簟纱厨，风车谩搅，月扇空挥。

金炉烟细。午风轻转，堪避炎威。渐凉生池阁，卷起帘幕珠玑。

娇娥美丽。天然秀色冰肌。玉栏深径，荷香旖旎。玉管声齐。
再寄
宋祁（宋代）

铃下呼儿破锦鳞，新篇遗我故情亲。
铩鸾遂有翻飞日，行苇应无践履人。
谗毒未销须刮骨，上恩难报止沾巾。
夫君何事材为累，短褐征衣拥塞尘。
无题二首
刘克庄（宋代）

恕汉唾师德，酒徒拳伯伦。
吾评此二士，颜子后无人。
端午内中帖子词 其六
刘才邵（宋代）

百昌蕃殖归神化，万宇欢康属圣时。形气既和无疾疠，冰台还更觉生迟。
谢史纯夫画连昌宫图顷岁京洛间作此今再观旧
王铚（宋代）

笔下春风锦绣浮，花光山影照清流。
唐朝忧乐君新意，洛邑兴衰我旧游。
急雨打成今夜梦，孤灯挑动昔年愁。
此身此画俱非实，白发天涯万事休。
舟中值雨裴刁二君相与见过
梅尧臣（宋代）

江上渰凄凄，天形接野低。
岸痕生旧水，马迹踏春泥。
风急侵衣重，山昏卷幔迷。
谁惊二客论，不愧巨源妻。
郊外见梅再用前韵三首
王炎（宋代）

皎如玉雪不容缁，乞我寒香苦索诗。
输与西湖閒处士，解吟篱落忽横枝。
苏幕遮 劝李哥
马钰（金朝）

羊儿皮，虎儿质。害物心机，尽夜无宁息。虽恶肯将儿子食。休逞威风，真性宜调习。亲非亲，识非识。云水清闲，内外常游历。日用三餐凭乞觅。灭尽无明，便是波罗蜜。
夏日过中寂堂
韩驹（宋代）

苦热倦中夜，黎明与鸡兴。匪云事干谒，庶以逃炎蒸。

驾言城东庐，停轨日未升。白簟帷薄縠，青盆水寒冰。

凉飙从天来，一扫槃中蝇。聊除咂肤厄，谅岂棕拂能。

揽衣念归去，谓是天候澄。超视尚午景，世故何相仍。
闲中吟
邵雍（宋代）

闲中气味全，全处是天仙。
富有林泉乐，清无市井喧。
烂观千圣奥，醉拥万花妍。
莫作伤心事，伤心事好旋。
寄晖道友
释居简（宋代）

昔闻万法谁为侣，不觉连声叫了晖。想见老来新活计，不将三点作圆伊。
忆田间事
项安世（宋代）

小盖行障日，枯筇立倚风。
入田催种稻，行圃看浇葱。
之灵岩三首
韩维（宋代）

朝行曲河道，暮夜不遑止。
野草熏满衣，山蝉鸣裂耳。
我仆痡秋阳，我马困石齿。
未厌行役劳，当前碧蒿起。
满庭芳
沈蔚（宋代）

疏木藏钟，轻烟笼角，几家帘幕灯光。暮砧声断，空壁锁寒浆。入袂西风阵阵，彻醉骨、都不胜凉。栏干外，依稀嫩竹，月色冷如霜。

仙乡。何处是，云深路杳，不念刘郎。但画桥流水，依旧垂杨。要见时时便是，一向价、只作寻常。争知道，愁肠泪眼，独自个重阳。
木犀花
罗与之（宋代）

汤沐晴空颢露繁，清香十里压旃檀。
纱窗梦觉秋风度，疑是移家住广寒。
钱夫人挽词
王十朋（宋代）

忠孝之家女亦良，教传彤管有遗芳。藁砧旧擢儒林秀，桂子新遗月窟香。

方拟鱼轩沾宠渥，遽惊风树变凄凉。稽山鉴水青春暮，薤露声中恨更长。
偈颂一百零一首
释慧性（宋代）

观音菩萨将钱卖糊饼，放下元来是个馒头。
相席打令，看楼打楼，
不风流处也风流。
上太师公相生辰诗十首
佚名（宋代）

偃伯灵台翳昏，太平有象更何言。
百神社祀承天贶，万里调元误用定尊。
复见汉偿难来举，请观周乐足同论。
秉均当轴诚知礼，坐使先生道门。
秋夜感遇十首以孤村一犬吠残月几人行为韵
陆游（宋代）

竭作朝筑陂，独劳暮鉏菜。
草烟栏犊卧，船响篱犬吠。
残年迫耄及，农事不敢废。
儿曹强学余，努力事舂磑。
和校官
韩淲（宋代）

识赏调固佳，咏叹心愈转。载吟复载啸，我亦为之衍。

至味寄和平，浮辞谢雕篆。因思交断金，是必德胜琏。

方来二三友，往往钱万选。主人好事者，托兴每不浅。

坐令浣花翁，索酒望云巘。淋漓颠倒间，感旧或未免。

薰风吹壶觞，落日照盘馔。沟流水声远，虑淡物自遣。
普化泉大道赞
释了惠（宋代）

酒肆屠门，街头市尾。摇破木铎，无宫商而暗合宫商。

挑大道浆，虽不醉人而人自醉。是则是，我问你，不知郴州城中，何似大悲院里。
袭美见题郊居十首，因次韵酬之以伸荣谢
陆龟蒙（唐代）

近来唯乐静，移傍故城居。闲打修琴料，时封谢药书。

夜停江上修，晴晒箧中鱼。出亦图何事，无劳置栈车。

倩人医病树，看仆补衡茅。散发还同阮，无心敢慕巢。

简便书露竹，尊待破霜匏。日好林间坐，烟萝近欲交。

倭僧留海纸，山匠制云床。懒外应无敌，贫中直是王。

池平鸥思喜，花尽蝶情忙。欲问新秋计，菱丝一亩强。

故山空自掷，当路竟谁知。只有经时策，全无养拙资。

病深怜灸客，炊晚信樵儿。谩欲陈风俗，周官未采诗。

福地能容堑，玄关讵有扉。静思琼版字，闲洗铁筇衣。

修破凉烟下，人冲暮雨归。故园秋草梦，犹记绿微微。

水影沉鱼器，邻声动纬车。燕轻捎坠叶，蜂懒卧燋花。

说史评诸例，论兵到百家。明时如不用，归去种桑麻。

禹穴奇编缺，雷平异境残。静吟封箓检，归兴削帆竿。

白石堪为饭，青萝好作冠。几时当斗柄，同上步罡坛。

强起披衣坐，徐行处暑天。上阶来斗雀，移树去惊蝉。

莫问盐车骏，谁看酱瓿玄。黄金如可化，相近买云泉。

野入青芜巷，陂侵白竹门。风高开栗刺，沙浅露芹根。

迸鼠缘藤桁，饥乌立石盆。东吴虽不改，谁是武王孙。

疏慵真有素，时势尽无能。风月虽为敌，林泉幸未憎。

酒材经夏阙，诗债待秋征。只有君同癖，闲来对曲肱。
巫山县北行是峡背最高处也
甘运源（清代）

连嶂亘峡背，重峦愁奥阻。廉利削堂皇，丰隆积廪庾。

石齿凿精镠，千仞无负土。空骑尽喘汗，行人病伛偻。

拔地蹑丹梯，到天不尺堵。遥指岷江蟠，微茫白一缕。

时见巨壑云，去作阳台雨。
陈体仁以心清闻妙香作诗惠末利花香次韵为谢 其二
洪适（宋代）

东风将小雨，一夕池中平。春声在疏竹，琅琅有馀清。

公退远世氛，心地莫与京。宝薰凝窗牖，为君寻鸥盟。
偈 其一
释从悦（宋代）

耳目一何清，端居幽谷里。秋风入古松，秋月生寒水。

衲僧于此更求真，两个猢狲垂四尾。
归阳萧寺有丁行者能修无生忍担水施僧况归命稽首作诗
顾况（唐代）

化佛示持帚，仲尼称执鞭。列生御风归，饲豕如人焉。

曹溪第六御，踏碓逾三年。伊人自何方，长绶趋遥泉。

开士行何苦，双瓶胝两肩。萧寺百馀僧，东厨正扬烟。

露足沙石裂，外形巾褐穿。若其有此身，岂得安稳眠。

独出违顺境，不为寒暑还。大圣于其中，领我心之虔。

万法常空灭，无生因忍全。一国一释迦，一灯分百千。

永愿遗世知，现身弥勒前。潜容偏虚空，灵响不可传。

智慧舍利佛，神通自乾连。阿若憍陈如，迦叶迦旃延。

左右二菩萨，文殊并普贤。身披六铢衣，亿劫为大仙。

宝塔宝楼阁，重檐交梵天。譬如一明珠，共赞光白圆。

天魔波旬等，降伏金刚坚。野叉罗刹鬼，亦赦尘垢缠。

乃致金翅鸟，吞龙护洪渊。一十一众中，身意皆快然。

八河注大海，中有楞伽船。佛法付国王，平等无颇偏。

天子事端拱，大臣行其权。玉堂无蝇飞，五月冰凛筵。

尽力答明主，犹自招罪愆。九族无白身，百花动婵娟。

神圣恶如此，物华不能妍。禄山一微胡，驱马来自燕。

宛彼宫阙丽，如何犬羊膻。苦哉千万人，流血成丹川。

此辈之死后，镬汤所熬煎。业风吹其魂，猛火烧其烟。

独有丁行者，无忧树枝边。市头盲老人，长者乞一钱。

韬照多密用，为君吟此篇。
桂林诸山
何桂珍（清代）

边山锐上名融丘，尝从经师受《尔雅》。箭簇突兀雁翎刷，刀《峥嵘鹈膏泻。

仙人身披古色裘，捧持天仗骑骓马。狂风吹落蛮云中，散为桂林画分野。

大舰如拖五丈樯，广屋如侧千鳞瓦。作诗犹隘昔人吟，入画竟无妙手写。

晴红雨翠万态供，酒樽游榼千场惹。使人倦眼等閒开，如彼禅栖不妨假。

省门病起意何如，遥对琼峰挥玉斝。小山招饮有吾侪，请看闺中同志者。
悼亡
丘浚（明代）

芙蓉肌骨绿云鬟，伤别伤春更万端。去日渐多来日少，别时容易见时难。

春蚕到死丝方尽，沧海扬尘泪始乾。无可奈何花落去，五更风雨五更寒。
偈颂一百四十二首 其一一三
释广闻（宋代）

大辩若讷，大巧若拙。如说而行，如行而说。只如行说不到时如何，潇洒溪山，一天风月。
保宁机道者传神赞 其一
李之仪（宋代）

一回拈起一回新，觌面相逢那处亲。口似含珠声似虎，情如止水意如春。

一心为法无馀事，四海如公有几人。祇恐丹青传未尽，更须圆相助精神。
雪湖过偿前约叠前韵奉酬 其二
谢迁（明代）

倒橐真轻陆贾金，奚囊随处足清吟。菊泉胜赏重阳后，蔗境馀甘泰运临。

留客无期须尽醉，入山有路不嫌深。白云堆里高眠稳，乐在閒中且自寻。
坐中闻击鼓殴傩声戏联数韵
韦骧（宋代）

故岁妖疠逐，新春祥庆多。旌旗催出猎，箫鼓引欧傩。

𠿕𧇠将军至，鬅鬙罗刹过。丹书神按籍，白昼士挥戈。

革面徒为异，清门岂有魔。成功在搜厌，正气满天和。
送汉源舍弟东归
鞠濂（清代）

背影孤鸿不可寻，西风吹汝度遥岑。霜蹄白染宵征月，枫叶红翻夕照林。

戍鼓乍回千里梦，疏棂寒送万家砧。故园兄弟应相忆，忽越楼头愁正深。
次韵借观《睢阳老五图》
苏轼（宋代）

国老安荣心自闲，紫袍金带旧簪冠。
星骑箕簸扬糠秕，斗掌权簪表汉桓。
冬有愆阳嫌薄热，夏多沴气畏轻寒。
赖得五贤清雅出，俾人敬慕肃容看。
水龙吟 暮春感事
周贻繁（清代）

落红满院春残，雨丝柳线笼深翠。茶烹活火，香添幽麝，才醒午翠。

蝶板空敲，莺簧半老，遣排无计。更深林杜宇，频催春去，何能会、悠悠意。

屈指。年华暮矣，怕思量、那时心志。回肠九曲，旧愁未解，新愁如醉。

鸿雁无凭，关山有阻，狼烟千里。问英雄恁是，飞来天上，挽银河水。
颂古 其十
释道颜（宋代）

世路风波不见君，一回见面一伤神。水流花落知何处，洞中桃源别是春。
山居杂诗九十首
曹勋（宋代）

莳松须残腊，栽花宜早春。
移竹日随月，种麻月及辰。
旺方八卦定，农诗七月陈。
物性无不然，农业宜斤斤。
滕王阁怀古和新会马持国韵
赵公豫（宋代）

扁舟直入南州界，屈曲河流势澎湃。浩荡银涛气灏漫，渊源不竭通九派。

昔年作客豫章城，弗睹高楼恒介介。再来胜地续前缘，画栋雕梁称绝快。

子安一赋传古今，俯视群言犹草芥。西山苍翠无变更，南浦烟云几成败。

凭栏睇视爽凡襟，惹起狂情破游戒。敏饮醇醪似蔗浆，细览词章如披薤。

寄身天地原宽閒，我独伊何逢险隘。落霞孤鹜景偏幽，秋水长天恬不怪。

信知造物有化工，能参妙义方无疥。长啸楼头逸兴豪，得意忘言绝机械。

匡庐有约次游遨，务须了却林泉债。
九罭
佚名（先秦）

九罭之鱼，鳟鲂。我觏之子，衮衣绣裳。
鸿飞遵渚，公归无所，於女绣处。
鸿飞遵陆，公归不复，於女绣宿。
是以有衮衣兮，无以我公归兮，无使我心悲兮。
浣溪沙（春晚书情）
刘过（宋代）

墙外濛濛雨湿烟。参差小树绿阴圆。残春中酒落花前。

海燕成阴终是客，鳏鱼入夜几曾眠。人间一段恶因缘。
减字木兰花
仲殊（宋代）

谁将妙笔。写就素缣三百匹。天下应无。此是钱塘江上图。一般下绝。云淡天低秋夜月。费尽丹青。只这些儿画不成。
声声慢（寄叶书隐）
张炎（宋代）

百花洲畔，十里湖边，沙鸥未许盟寒。旧隐琴书，犹记渭水长安。苍云数千万叠，却依然、一笑人间。似梦里，对清尊白发，秉烛更兰。

渺渺烟波无际，唤扁舟欲去，且与凭兰。此别何如，能消几度阳关。江南又听夜雨，怕梅花、零落孤山。归最好，甚闲人、犹自未闲。
送张待制知越
李昭述（宋代）

严助厌承明，东南抗使旌。
箕裘汉相子，屏翰越王城。
胜概须留赏，僊舟莫计程。
湖光八百里，风月有馀清。
小雨
李纲（宋代）

小雨廉纤作晓寒，绕檐疏竹正檀栾。穷愁著论墨长湿，磊块浇檀杯未乾。

庄舄显时犹越语，钟仪絷处亦南冠。百忧万感无时了，更赋新诗强自宽。
雪晴即事
王炎（宋代）

宵爨悬釜星，晓光落窗牖。
乌鹊如谄人，贺语亦交口。
收书白氍毹，青山并还旧。
门巷未扫除，家童具箕帚。
物色不招挽，顾盼左右有。
梅兄可纳交，竹弟亦耐久。
毛锥得奇助，引我琢句手。
酒国百无忧，问津其敢后。
逐逐春意来，孤村又花柳。
木兰花慢·江南无贺老
张炎（宋代）

江南无贺老，看万壑、出清冰。想柳思周情，长歌短咏，密与传灯。山川润分秀色，称醉挥、健笔剡溪藤。一语不谈俗事，几人来结吟朋。堪憎。我发鬅鬙。频赋曲、旧时曾。但春蚓秋蛩，寒篱晚砌，颇叹非能。何如种瓜种秫，带一锄、归去隐东陵。野啸天风两耳，翠微深处孙登。
东林寺
郑熊佳（清代）

匡庐山下接东林，曲径萧萧草木森。青翠万峰环五老，玲珑高木耸千寻。

由来胜迹凋零易，自古名流祸患深。一撤皋比清议散，空留党籍未销沈。
送李庶子致仕还洛
杨炯（唐代）

此地倾城日，由来供帐华。亭逢李广骑，门接邵平瓜。

原野烟氛匝，关河游望赊。白云断岩岫，绿草覆江沙。

诏赐扶阳宅，人荣御史车。灞池一相送，流涕向烟霞。
江山道中
赵蕃（宋代）

萧萧风雨急还休，无数仓官立道同。
多少诗情浑漫兴，烟云不隔四山秋。
诗偈 其一五七
庞蕴（唐代）

智度本来如，众生病尽除。又度作护法，一切入无馀。

过去恒沙佛，皆同此一途。如能达此理，凡夫非凡夫。
西舍
沈辽（宋代）

壮志已谢不复寻，无赖老境行见侵。已知筋力不自任，况复华发如霜林。

少年裁诗喜言老，谁知老大都无心。闲学维摩坐禅定，户外唧唧鸣幽禽。
东阿
刘佳（清代）

峨嵯积翠古齐封，魏代名藩剩故宫。东顾雄心虚走马，西来京怨托惊鸿。

釜中骨肉恩何薄，鼎足河山运易终。魂魄君王应恋此，鱼山指点夕阳红。
权东阳既久求归武川上守倅 沈倅
韦骧（宋代）

星火州符气势豪，敢辞承乏赋贤劳。设施每恐无能及，旷责还忧不可逃。

捕鼠孰淹睎骥足，解牛难任割鸡刀。愿令樗散归閒邑，更使潜心缘饰高。
和陈应求韵兼呈方次云
黄公度（宋代）

策蹇冲泥到野扉，故人相对破愁眉。
话因别久卒难尽，情逐杯愁那更辞。
十里云山乖素约，一番桃李负幽期。
萧萧半夜空阶雨，乱滴枯肠百斛诗。
故舶使知泉州赵公挽词五首 其五
俞德邻（宋代）

世梗投林密，人稀寄驿迟。一朝传易箦，千古竟骑箕。

斲鼻空悲郢，援琴谩忆期。薤歌嗟已晚，生死负恩私。
赠马尔毓职方奉表行在，后不果行
张煌言（明代）

频年北极未回銮，万里朝宗行路难。孝直终当扶蜀鼎，太真时亦奉刘丸。

垂风共听尚书履，近日应随御史冠。此去君家铜柱在，长缨好请系楼兰。
奉和钱七兄曹长盆池所植
韩愈（唐代）

翻翻江浦荷，而今生在此。擢擢菰叶长，芳根复谁徙。

露涵两鲜翠，风荡相磨倚。但取主人知，谁言盆盎是。
浪淘沙慢 其二 留垞见和前词，语特深婉。是夕，与君贳酒听歌，悢然有怀，即步原韵
樊增祥（清代）

笑今夜，东堂淡酒，尚有鹅炙。五老睢阳戏墨，八分阿买讵劣。

望白下、重重烟树隔。判鱼笏、破甑同掷。对海曲千花万杨柳，风怀异今昔。

岑寂。故侯杖履谁识。是和我、红梅三千字，第一花下客。

思画省春空，谁印苔迹。渭城唱彻。非旧人莫辨，何戡音节。

谁击司州中流楫。兰成老、尚哀亥月。又金井、桐绵飘似雪。

这心事，直与丁香两郁结。金垆那得寒灰热。
偈三首 其一
释守净（宋代）

坐断毗卢顶𩕳，须是没量大人。若是没量大人，不坐毗卢顶𩕳。
酒醒
吴茝（清代）

霜重天初晓，馀寒醒宿酲。芜城老秋色，沧海感浮生。

明月刀环梦，残山鼓角声。八州今已寂，遗恨写兰成。

尘暗秋无迹，窗明月有痕。露螀自凄吊，栖鹃互惊翻。

漆室空悲志，巫阳失问冤。独弹家国泪，残野卧荒村。
白麻头
贾似道（宋代）

黄色辉光耀似金，枣红牙齿利如针。
更有葡萄毛肉体，日交三度也还赢。
送杨司谏之南京
徐溥（明代）

同云漫漫未成雪，故人握手都门别。马蹄蹴裂沙河冰，雁声叫落淮阴月。

关西自古清白声，甲科早掇超群英。手持风裁下南国，谏草日日来承明。
同友生题僧院杜鹃花（得春字）
李咸用（唐代）

若比众芳应有在，难同上品是中春。牡丹为性疏南国，

朱槿操中不满旬。留得却缘真达者，见来宁作独醒人。

鹤林太盛今空地，莫放枝条出四邻。
和人回文五首?此五首诗为孔平仲作?
苏轼（宋代）

红窗小泣低声怨，永夕春寒斗帐空。
中酒落花飞絮乱，晓莺啼破梦匆匆。
同谁更倚闲窗绣，落日红扉小院深。
东复西流分水岭，恨无愁续断弦琴。
寒信风飘霜叶黄，冷灯残月照空床。
看君寄忆传文锦，字字萦愁写断肠。
前堂画烛夜凝泪，半夜清香荔惹衾。
烟锁竹枝寒宿鸟，水沉天色霁横参。
蛾翠敛时闻燕语，泪珠弹处见鸿归。
多情妾似风花乱，薄倖郎如露草晞。
杂诗·旧山虽在不关身
佚名（唐代）

旧山虽在不关身，且向长安过暮春。
一树梨花一溪月，不知今夜属何人？
朱昭父挽些
王柏（宋代）

春风初开兮别君南浦，诔君輁轴兮冬又暮。
曾岁律之未改兮轴死异路，吁嗟乎实斋兮有前修之风度。
瑟瑟僩僩兮凝然寒素，不忮不求兮未尝偭绳墨而改错。
视万马之奔逸兮敛组辔而独驻，安於一实兮岂斯世之足语。
天何赋之厚兮而夺之遽，何旅翣之未返兮合豺虎而哮呼。
凛世道之{鳄鱼换目}兮良士瞿瞿，想君一笑於冥兮豁然大悟。
山靡靡兮旁园，水潺潺兮在下。
付万事兮云空，颛一壑兮千古。
早朝十绝
赵子潚（宋代）

文德辉煌宝炬然，侍臣身染御炉烟。
丹心一点惟怀报，愿祝皇图亿万年。
晋康八景 其二 西湾渔唱
张汝秀（明代）

名湾深映绿杨烟，无数渔郎泊钓船。一曲沧浪明月夜，数声欸乃夕阳天。

讴歌引出游鱼听，笑语惊疑宿鸟迁。烟雨一蓑閒撒网，得鱼沽酒醉长年。
探春有感二首
张耒（宋代）

柳萼蒙茸待放绵，樱桃新叶大如钱。
深春冷落花残后，寒食朦胧月淡天。
独坐每将诗作伴，遣愁安得酒如泉。
伤心千里休凝望，城外东风早满船。
送子敬赴潮粹七言二首
刘克庄（宋代）

历监三郡无殊渥，饱阅千帆奈逆风。
晋尚高谈重方外，汉称半逆曰治中。
不惟守听廉丞语，所至民歌别驾功。
他日潮人感遗爱，祠槎溪老又祠公。
怒题
华岳（宋代）

壮气横秋面渥丹，男儿未遇指休弹。
卖浆岂料周分国，盗粟焉知汉筑坛。
胫脡未甘缠吏鞅，髑髅不信误儒冠。
夜深踢起床头婢，和泪挑灯把剑看。
游戒珠寺
赵諴（宋代）

欲游城郭应难遍，每访湖山亦自劳。
坐致眼前无限景，僧房寄处蕺峰高。
台湾八景
林庆旺（清代）

形胜蔚崔巍，登高望九垓。三时先月得，七宝避风催。

宦困称颜骨，名成笑陆才。澄清惟此景，耸立素怀开。
白鸡冠花
解缙（明代）

鸡冠本是胭脂染，今日如何浅淡妆。
只为五更贪报晓，至今犹带满头霜。
人舒
许传霈（清代）

满地冰霜斗室居，虽然困顿亦舒徐。懒思尘世无穷事，补读吾舒有用书。

饭罢聊将閒步数，睡馀常觉客心虚。忘言自得静中趣，过尽门来显者车。
古意四首 其一
方一夔（宋代）

龙文双宝剑，谁铸吴山英。秋水光的皪，俯视千金轻。

犹馀报仇血，白帝金天精。百用不缺折，潜锋埋故城。

芒角不可掩，气冲牛斗星。卓哉两达士，一旦出幽冥。

显晦各有数，飞沈两无情。孤雄顾其雌，玉匣时悲鸣。

吴楚隔千里，沧波会神灵。一体互分合，变化不暂停。

悠悠剑津水，早暮风云生。
读史
陆游（宋代）

荣悴纷纷醉梦中，转头何事不成空？全家采药鹿门去，我忆襄阳庞德公。
老子·小国寡民
李耳（先秦）

小国寡民。使有什伯之器而不用；使民重死而不远徙；虽有舟用，无所乘之；虽有甲兵，无所陈之。使人复结绳而用之。甘其食，美其服，安其居，乐其俗，邻国相望，鸡犬之声相闻，民至老死不相往来。
满庭芳 觉觉觉
马钰（金朝）

道法弥高，教门洪大，东西南北无边。阐开玄径，剔正路无偏。行步逍遥坦荡，尘情事、不许萦牵。明三觉，精神氯涌，清净递相传。自然成造化，木金间隔，水火潺ё。定虎龙交媾，婴姹牢坚。结正金丹大药，银霞内、灿烂光圆。飞腾势，往来出入，逗引大罗仙。
伯皋丈届七十寄诗庆之
韩淲（宋代）

老来谁不惜光阴，世态消磨鹤发深。化道喜经蘧瑗岁，遇文应发太公心。

极思吟啸知如旧，且愿丰登得似今。闻道田园足强健，云山深处好书琴。
菩萨蛮（中吕宫）
张先（宋代）

夜深不至春蟾见。令人更更情飞乱，翠幕动风亭。时疑响屟声。

花香闻水榭。几误飘衣麝。不忍下朱扉。绕廊重待伊。
学樊圃
杨慎（明代）

夙尚丘园心，憬彼逍遥乐。幸从黑衣行，得谢朱丝缚。

锄榛理荒黑，薙茸搴长薄。抱瓮代桔槔，树枳当篱落。

春秋莳韭菘，阴阳分蔼藿。寒瓜织女荐，云实仙人削。

紫苋春雨零，绿葵晨露泊。下箸有常期，加餐无爽诺。

厌酌宾筵醴，宁羡屠门嚼。聊为野人谋，毋诒君子噱。
绍兴以后祀五方帝六十首 奉俎用《丰安》。
郊庙朝会歌辞（宋代）

有牲在涤，从以骍牡。或肆或将，有洁其俎。神嗜饮食，飶飶芬芬。

莫腆于诚，神其顾歆。
成都浣花草堂杜少陵祠 其五
于式枚（清代）

杖策知何适，抽簪此暂留。白杨多废垒，青草又扁舟。

将帅还燕蓟，风骚失应刘。无端人世感，江水日悠悠。
上太师公相生辰诗十首 其六
韩驹（宋代）

跋扈骄矜势纠纷，兵威不戢定将焚。权归宥密消兵衅，力扫欃枪息祲氛。

鸿剑将军休画策，捧觞都护罢论勋。四方廊庙无馀事，咸仰伊周辅圣君。
杂咏三首
张耒（宋代）

六槐当我庭，春叶密如幄。
朝来南风起，已见萎叶落。
盛衰同时来，岂必待萧索。
鄙哉儿女痴，倩倩情所乐。
漫兴
詹初（宋代）

秋风独坐野塘前，水上游鱼自有天。
真意更须何处觅，知音从古在无弦。
和人
李洪（宋代）

庭前槐树绿阴阴，静听玄蝉尽日吟。
枕簟虚凉清梦境，了无俗物动禅心。
送宇文太守赴宣城
王维（唐代）

寥落云外山，迢遥舟中赏。
铙吹发西江，秋空多清响。
地迥古城芜，月明寒潮广。
时赛敬亭神，复解罟师网。
何处寄相思，南风吹五两。
句 其二
孟大武（宋代）

扫地石盆冷，闭门春昼长。
过徽州别魏府尹
汪广洋（明代）

与君携手凤池东，题遍春阶芍药红。况复云山千里别，岂知风药一尊同。

少陵老去忧多病，王粲年来喜事戎。二十五滩烟水急，几时归棹月明中。
送远上人归京
冷朝阳（唐代）

夏腊岁方深，思归彻曙吟。未离销雪院，已有过云心。

寒磬清函谷，孤钟宿华阴。别京游旧寺，月色似双林。
送外侄莫幼明还里疗疾
孙应时（宋代）

爱子天资静，能来读我书。
积痾无自苦，小别未云疏。
外物人难必，良师古有余。
吴松春万顷，一览意何如。
汉阳登览呈王中甫使君
戴复古（宋代）

西州城郭虽然小，江汉规模壮矣哉。
大别山头观禹迹，楚波亭上望吴台。
萧萧修竹凤不至，漠漠平沙雁又来。
五马相邀共登览，欲酬秋兴费诗材。
立春帖子·皇帝阁
周必大（宋代）

彩胜年年巧，椒盘岁岁新。
君王千万寿，长与物华春。
莱石翁枉顾留宿听雨
李崧（清代）

门掩湖村静，堂幽落叶深。青镫风雨夜，白首故人心。

志在留长剑，囊空挟古琴。来春毋爽约，掉臂入山林。
戏书
方回（元代）

万有非真偶有之，倏无合悟本无时。
伯夷季札轻千乘，肯着春风护柳枝。
秋杪喜大钵自沧州还
塞尔赫（清代）

独泛孤云向海边，客窗谁与听鸣蝉。沧浪一曲孤镫外，红叶千山瘦马前。

空馆荒凉犹有菊，诗囊羞涩已无钱。开帘应悔归来晚，先得秋风伴惠连。
约同舍蜀人王德修三首
陈傅良（宋代）

远莫远关塞，鸿雁来年年。
我尝按舆图，嶓汉在眼前。
胡为与君别，壮齿今华颠。
下峡君有期，会吴我何缘。
令人愧不如，鸿雁得自便。
明发三衢三首
杨万里（宋代）

冲风破雨正愁人，愁得心情没半分。
风处吹来好消息，诸峰放散夜来云。
秋日于天中寺寻复礼上人
武三思（唐代）

妙域三时殿，香岩七宝宫。金绳先界道，玉柄即谈空。

喻筏知何极，传灯竟不穷。弥天高义远，初地胜因通。

理诣归一处，心行不二中。有无双惑遣，真俗两缘同。

摘叶疑焚翠，投花若散红。网珠遥映日，檐铎近吟风。

定沼寒光素，禅枝暝色葱。愿随方便力，长冀释尘笼。
书王子重閒轩壁
李之仪（宋代）

经年问疾漫持想，今日登轩念自空。不能碌碌遽如许，定应剪剪将无同。

人喧渡口似瓜步，木落沙头疑渚宫。莫辞眼力遍沙界，回首腊尽还春风。
用一代不数人百年能几见为韵诗赋十章呈陈君
赵蕃（宋代）

公乎不为文，为必行于代。
诵习孰其人，儿童兼老辈。
省中春暮酬嵩阳焦道士见招
钱起（唐代）

朝花飞暝林，对酒伤春心。流年催素发，不觉映华簪。

垂老遇知己，酬恩看寸阴。如何紫芝客，相忆白云深。
赠翠微主僧冲邈
姚舜明（宋代）

僧腊俗年俱老大，儒书佛教旧精勤。姑苏一万披缁客，四事无如彼上人。
题虬髯客图
陈恭尹（清代）

九州可赠，百万何惜。骑驴出门，书生失色。
【中吕】红绣鞋·郊行
周德清（元代）

郊行
茅店小斜挑草欸，竹篱疏半掩柴门，一犬汪汪吠行人。题诗桃叶渡，问酒杏花村，醉归来驴背稳。穿云响一乘山簥，见风消数盏村醪，十里松声画难描。枫林霜叶舞，荞麦雪花飘，又一年秋事了。雪意商量酒价，风光投奔诗家，准备骑驴探梅花。几声沙嘴雁，数点树头鸦，说江山憔悴煞。
赏雪偶成
共妾围炉说话，呼童扫雪烹茶，休说羊羔味偏佳。凋情须酒兴，压逆索茶芽，酒和茶都俊煞！
万安道上逢牧者
李流谦（宋代）

暖日平岗牛数尾，短蓑破笠三四子。
牛饥吃草渴饮水，牧儿仰卧不摇箠。
人牛意閒俱不知，笑我驻车独移时。
薄暮骑牛却归去，晚烟遥见隔林炊。
竹溪直院盛称起予草堂诗之善暇日览之多有可
刘克庄（宋代）

夫子昔居地，流传后人看。
竹藏壁中简，杏落水边坛。
流藻万蘩盛，依槐免折残。
一时雩舞乐，千古孔林寒。
渔父击舟听，门人舍瑟叹。
世多伐木者，吾道欲行难。
后东皋草堂歌
吴伟业（清代）

君家东皋枕山麓，百顷流泉浸花竹。石田书画数百卷，酷嗜平生手藏录。

隐囊麈尾寄萧斋，鸿鹄高飞鹰隼猜。白社青山旧居在，黄门北寺捕车来。

有诏怜君放君去，重到故乡栖隐处。短策仍看屋后山，扁舟却系门前树。

此时钩党虽纵横，终是君王折槛臣。放逐纵缘当事意，江湖还赖主人恩。

一朝龙去辞乡国，万里烽烟归未得。可怜双戟中丞家，门帖凄凉题卖宅。

有子单居持户难，呼门吏怒索家钱。穷搜发箧应无计，弃掷城南五尺山。

任移花药邻家植，未剪松杉僧舍得。渔舟网集习家池，官道人牵到公石。

石础虽留不记亭，槿篱还在半无门。欹桥已断眠僵柳，醉壁谁扶倚瘦藤。

尚有荒祠丛废棘，丰碑草没犹堪识。阶前田父早歌呼，陌上行人增叹息。

我初扶杖过君家，开尊九月逢黄花。秋日溪山好图画，石田真迹深咨嗟。

传闻此图再易主，同时宾客知存几。又见溪山改旧观，雕栏碧槛今已矣。

摇落深知宋玉愁，衡阳雁断楚天秋。斜晖有恨家何在，极浦无言水自流。

我来草堂何处宿，挑镫夜把长歌续。十年旧事总成悲，再赋闲愁不堪读。

魏寝梁园事已空，杜鹃寂寞怨西风。平泉独乐荒榛里，寒雨孤村听暝钟。
时雨
孔武仲（宋代）

空车辗雷帜推电，千里冥冥甘雨遍。
元丰嘉号卜长年，太乙尊神宅畿甸。
齐宫夜祷天俯听，美泽朝流慰人愿。
豆苗蓬蓬粟低垂，土脉舒苏蝗不飞。
野老讴歌忘帝力，夕阳相与荷锄归。
题郑侍郎岩隐十韵
许棠（唐代）

朝退常归隐，真修大隐情。园林应得趣，岩谷自为名。

野步难寻应，闲吟少在城。树藏幽洞黑，花照远村明。

海石分湖路，风泉递雨声。性高怜散逸，官达厌公卿。

架引藤重长，阶延笋迸生。青门无到客，紫阁有来莺。

物外身虽隐，区中望本清。终难依此境，坐卧避钧衡。
景福寺
何彦国（宋代）

山留灌木冬长茂，岩抱阴云冻不开。
沧海未乾徐福死，更於何处觅蓬莱。
吴大帝陵
曾极（宋代）

老瞒虎裂横中州，何物生儿作仲谋。
四十帝中功第一，坏陵无主使人愁。
病中偶成
李时勉（明代）

去年病发到今春，春夏炎蒸病又新。窗下检方无验者，眼前知己有何人。

通宵药鼎常存火，五月绵衣未去身。不是平生甘寂寞，可堪衰疾更长贫。
送李尉以监丞致仕归闽中
司马光（宋代）

行行歌式微，浩叹返荆扉。却著登山屐，尽焚趋府衣。

溪清鱼影乱，竹闇笋牙肥。应悔浮名误，空将白发归。
甘棠
梅尧臣（宋代）

更衣入侍宫中贵，韡韡芸黄殿后花。
斗色长宜日光近，生辉尤喜盖阴斜。
依稀鞠服开风袂，约略仙盟裹露华。
不与艳桃偷结子，漫天飞去作朝霞。
云
李中（五代）

悠悠离洞壑，冉冉上天津。捧日终为异，从龙自有因。

高行四海雨，暖拂万山春。静与霞相近，闲将鹤最亲。

帝乡归莫问，楚殿梦曾频。白向封中起，碧从诗里新。

冷容横钓浦，轻缕绊蟾轮。不滞浓还淡，无心卷复伸。

非烟聊拟议，干吕在逡巡。会作五般色，为祥覆紫宸。
题竹阁
许景衡（宋代）

西岑僧舍知多少，竹阁巍然鹿苑中。蜡屐登临非俗客，石床宴坐属诗翁。

黄金阶砌纷纷月，碧玉窗棂细细风。千里江山应在眼，狂鞭何用作深丛。
次前韵答景仁
苏辙（宋代）

儒林谈道亦云旧，远逢太史牛马走。
区区分别意何为，扰扰只添心上垢。
道大如天不可测，异出同归各穿窦。
浩然一水散千沤，却观彼我曾无有。
我丈中心冰玉洁，世上浮荣尽灰灭。
终年行道自不知，笑指空门名异说。
此心未信道不生，石上下种何由茁。
道在起居饮食中，安问胡僧分五叶。
遣兴
陈鉴之（宋代）

踏遍茹溪石，梅花又满林。
山川春人望，宇宙月知心。
一纪别乡井，八年无雁音。
危巢老松顶，日暮有归禽。
道中即事八首 其四
洪刍（宋代）

笋舆沙路裌衣轻，小雨斑斑落又晴。三月尽头穿岭去，万松阴里踏莎行。
伤前翰林杨左丞
徐夤（唐代）

飞上鳌头侍玉皇，三台遗耀换馀光。人间搦管穷苍颉，

地上修馀待卜商。真魄肯随金石化，真风留伴蕙兰香。

皇天未启升平运，不使伊皋相禹汤。
杂兴 其二
徐鹿卿（宋代）

梅花亦何奇，偏便幽人爱。清寒风雪夜，一枝静相对。
游冲虚观
蔡襄（宋代）

真人玉骨轻，御气升瑶台。
俯首视下方，万落腥尘埃。
香火久寂视，山川空徘徊。
旧树络青蔓，虚坛生紫苔。
宴坐白昼永，长吟清风来。
飞花乱棋子，游蜂依酒杯。
嘉月当醉饮，上客诚珍才。
神仙那可冀，金鼎何时开。
金丹诗四十八首 其三十四
张继先（宋代）

绛桥行气总为非，自是凡夫著相迷。北海鼎炉分造化，南溟宫殿合天倪。

虚无只就还丹力，恍惚身成妙道齐。若向浮生能见得，浮生只可比醯鸡。
征招
姜夔（宋代）

篷方底，舟师行歌，徐徐曳之如偃卧榻上，无动摇突兀势，以故偃尽情骋望。予欲家焉而未偃，作徵招以寄兴。徵招、角招者，政和间，大晟府尝制数十曲，音节驳矣。予尝考唐田畸声律要诀云：徵与二变之调，成非流美，故自古少徵调曲也。徵为去母调，如黄钟之徵，以黄钟为线，不用黄钟乃谐。故随唐旧谱，不用母声，琴家无媒调、商调之类。皆徵也，亦皆具母弦而不用。其说详于予所作琴书。然黄钟以林钟为徵，住声於林钟。若不用黄钟声，便自成林钟宫矣。故大晟府徵调兼母声，一句似林钟均，所以当时有落韵之语。予尝使人吹而听之，寄君声于臣民事物之中，清者高而亢，浊者下而遗，万宝常所谓宫离而不附者是已。因再三推寻唐谱并琴弦法而偃其意。黄钟徵虽不用母声，亦不可多用变徵蕤宾、变宫庆钟声。若不用黄钟而用蕤宾、应钟，即是林钟宫矣。余十一均徵调傲此。其法可谓善矣。然无清声，只可施之琴瑟，难入燕乐。故燕乐阙徵调，不必补可也。此一曲乃予昔所制，因旧央正宫齐天乐慢前两拍是徵调，故足成之。虽兼用母声，较大晟央为无病矣。此曲依晋史名曰黄钟下微调、角招曰黄钟清角调

潮回却过西陵浦，扁舟仅容居士。去偃几何时，黍离离如此。客途今倦矣。漫赢偃、一襟诗思。记忆江南，落帆沙际，此行还是。

迤逦。剡中山，重相见、依依故人情味。似怨不来游，拥愁鬟十二。一丘聊复尔。也孤负、幼舆高志。水洪晚，漠漠摇烟，奈未成归计。
偶书三首
张耒（宋代）

周郎战处沧江回，鱼龙荡潏山石摧。
荆州艨艟莫举楫，走君不劳一炬灰。
当年雄豪谁复在，乔木荒烟忽千载。
蕲州截竹作笛材，一写山川万古哀。
春后微雪一宿而晴
范成大（宋代）

綵胜金幡换物华，垂垂天意晚平沙。东君未破含春蕊，青女先飞剪水花。

夜逐回风鸣瓦垄，晓成疏雨滴檐牙。朝暾不与同云便，烘作晴空万缕霞。
读庆元党人家乘蜀
王迈（宋代）

石显权倾帝，穰侯势逼王。
群狐争伺夜，丹凤独鸣阳。
阊阖辞天仗，洋川佩郡章。
谁尝舒亶唾，有舌巧如簧。
冬至月下即事
程嘉燧（明代）

去秋寒早天多雪，今夕冬暄月似春。
淡境味长堪送老，醉乡户小恰容身。
客中两度逢南至，酒后终宵向北辰。
莫笑杞人忧国泪，时看云物一沾巾。
陪越中使院诸公，镜波馆饯明台裴郑二使君
许浑（唐代）

倾幕来华馆，淹留二使君。舞移清夜月，歌断碧空云。

海郡楼台接，江船剑戟分。明时自鶱翥，无复叹离群。
与诸同年贺座主侍郎新拜太常，同宴萧尚书亭子
白居易（唐代）

宠新卿典礼，会盛客征文。不失迁莺侣，因成贺燕群。

池台晴间雪，冠盖暮和云。共仰曾攀处，年深桂尚熏。
要君
高斯得（宋代）

圣人戒要君，春秋罪同弑。
推此无上心，将何所不至。
近者凶相归，决烈谁能比。
群愚惑其迹，咸谓给夺志。
老夫非圣人，固知决无是。
或问何以知，答云非奥祠。
岂有患失夫，能为勇退事。
未闻介推归，留母以为质。
府中俱荡析，般移到花卉。
殿前卒二百，辇载填城市。
都人尨其愚，家家失欢喜。
讙言真不返，剥剥竞弹指。
朝士独可怜，一朝失怙恃。
联章乞还相，留莽无少异。
天王虽圣明，勉徇非得已。
御前金字牌，一日数十置。
冠盖何纷纷，排日遣郎吏。
端明奉玺书，侍郎传睿旨。
师王袖亲批，祈恳流涕泗。
相公卧愈坚，那肯乐山起。
陛下如迫臣，臣当还故里。
群使骇其言，连名奏天陛。
安知夜半舟，已渡曹娥水。
新亭候徒劳，刘裕已还第。
狄青度昆仑，李愬擒元济。
忍於君父前，用此军中诡。
一劳可永逸，所欲已称遂。
从今政事堂，深根且固蒂。
愿已惬臧孙，专当逾季氏。
上苍孔威神，那知从汝未。
下瞿塘寄时同年
王周（宋代）

春寒天气下瞿塘，大壤溪前柳线长。

须信孤云似孤宦，莫将乡思附归艎。
题青桂亭
王庭圭（宋代）

天上犀枝玉蕊秋，何年桂子落岩幽。庭前忽生两好树，檐外突出双青虬。

九里香飘吹梦断，十分圆影暮云收。他时合抱重来看，不是玄都观里游。
蝶恋花·翠苑红芳晴满目
欧阳修（宋代）

翠苑红芳晴满目。绮席流莺，上下长相逐。紫陌闲随金坜辘。马蹄踏遍春郊绿。
一觉年华春梦促。往事悠悠，百种寻思足。烟雨满楼山断续。人闲倚遍阑干曲。
始见台章弹予面目可僧唇吻可畏
方岳（宋代）

生无燕颔可封侯，贫有牛衣可省愁。
老矣江湖双短鬓，悠哉天地一归舟。
野夫畴昔友麋鹿，人世是非风马牛。
口角雌黄吾岂敢，并忘皮裹有春秋。
洞仙歌·痴牛呆女
杨无咎（宋代）

痴牛呆女，谩恩深情远。一岁惟能一相见。纵金风玉露，胜却人间，争奈向、雪月花时阻间。幽欢犹未足，催度桥归，乌鹊无端便惊散。别後欲重来，杳杳银河，空怅望、不胜凄断。最可惜、当初泛槎人，甚不问、天边这些磨难。
对酒忆献臣二首 其一
刘敞（宋代）

举酒惜春尽，缓歌伤别离。江山空发兴，鸡黍若为期。

醉起疑千日，愁来独五噫。皋桥羁旅客，惆怅不同时。
答陈璘司户
刘克庄（宋代）

丞相诗高妙，诸孙亦复奇。
惠连康乐弟，子美审言儿。
三舍犹当避，偏师未易支。
老来怯酬唱，欲速反成迟。
怀侯国储参戎
梁士楚（元代）

信陵宾客识侯君，持节南驱万马群。昼把鸟弓开塞月，夜潜鱼阵出关云。

牵衣最喜春风满，把酒犹惊夜雨分。去日小楼僧未老，琅琅经贝不堪闻。
陶骥子骏佚老堂二首 其二
苏轼（宋代）

我从庐山来，目送孤飞云。路逢陆道士，知是千岁人。

试问当时友，虎溪已埃尘。似闻佚老堂，知是几世孙。

能为五字诗，仍戴漉酒巾。人呼小靖节，自号葛天民。
次韵舍弟题牛氏园二首
黄庭坚（宋代）

春与园林共晚，人将蜂蝶俱来。
樽前鸟歌花舞，归路星翻汉回。
簇水 玉蝶梅
曹贞吉（清代）

云母堆成，并刀剪破滕王谱。几双粉翅，化玉蕊、珑松千树。

行遍瑶台十二，还向孤峰住。怕雪拥、断桥来路。

吟思苦。便一夜、窗前忽到，在屋角、昏黄处。浓香作阵，更莫引、蜂儿舞。

怊怅晓风吹乱，好梦参差去。阑干曲、倩淡烟低护。
集句 其四
闻人祥正（宋代）

内人相续报花开，天子春游特地来。夜半宴归宫漏永，沸天宵鼓动瑶台。
腊月一日咏雪二十韵简潘都干
项安世（宋代）

忽见纷然堕，方惊甚矣衰。已拚蓬换鬓，其奈粟生肌。

忆昔如黄犊，当轩塑白狮。踏模鞋透指，印貌面皴皮。

衮作毬行地，团成烛照帷。檐冰充铎振，盆冻当钲搥。

壮岁身仍健，边城景又奇。高楼观乱落，平野看横吹。

犬跃凌晨出，骢骄尽夜驰。三杯羞饮帐，百韵笑僵歧。

往事今如梦，前欢竟是谁。非干为客苦，不是罢官悲。

溜响关门听，阶明映牖窥。探深时遣婢，嘬冷更防儿。

喜妇添红炭，娱亲奉绿卮。不知戎幕出，何处蹇驴骑。

上将分羔酒，诸军击鹜池。定须吟铁甲，应不恋金丝。

樵足钟山顶，渔蓑淮水涯。金陵无限思，有底句来迟。
太极观奉册实一首
真宗（宋代）

荐号穹冥，登名祖尔。
陟配阳郊，协宣典礼。
感电灵区，诞圣鸿懿。
册实斯陈，福禄来暨。
崇化寺三首 其三
张耒（宋代）

零落宫墙官树秋，行人东去路悠悠。祇应楼下邯郸路，亦有离人对此愁。
奉和圣制温泉言志应制
张说（唐代）

温谷媚新丰，骊山横半空。汤池薰水殿，翠木暖烟宫。

起疾逾仙药，无私合圣功。始知尧舜德，心与万人同。
韶州岁事十首 其六
何吾驺（明代）

露盘曾莫剪新蔬，不耐时艰几上书。借看未能天漠漠，夜寒清漏绕宸居。
醉桃源 早春
纪映淮（清代）

疏帘不捲早春寒。残梅倚石栏。碧天无际路漫漫。

孤云独去闲。

丝添鬓，意阑珊。频将双泪弹。中庭明月又团团。愁人不要看。
谢乙翁上人
韩淲（宋代）

雨后晚窗日，方杯燎竹炉。二茶劳见饷，一记又能摹。

看了信何有，啜来昏更无。阿师莫作剧，我悔不逃儒。
范参政挽词
陆游（宋代）

屡出专戎阃，遄归上政途。
勋劳光竹帛，风采震羌胡。
签帙新藏富，园林胜事殊。
知公僊去日，遗恨一毫无。
月洞书屋
王镃（宋代）

自咏自书粘壁上，何须古画与名碑。
隔墙风落闲花片，日日飞来入砚池。
次韵李公择送新赐龙团与黄学士三绝句
苏颂（宋代）

红旗筠笼过银台，赤印囊封贡茗来。
社后三旬颁近列，须知邮置疾奔雷。
送李提干兼简李知几太博
释宝昙（宋代）

伯仲天下士，惯识山中饥。
几年食君粟，一饭书百匙。
谓此真饱否，此饱谁安之。
伯氏昔在京，饭瘦崖书肥。
至今方舟上，儿啼妇褰衣。
仲氏亦远来，裹粮复能几。
卖金买书册，仆夫辍晨炊。
安能问饥饱，自信了不疑。
岁晚盍行道，西风颇劝归。
大贤事业定，试学摩腰围。
姜相峰
王十朋（宋代）

相国忠如宋广平，危言流落晋江城。天资自直无心卖，何事青山亦得名。
早春次胡紫山韵是日斋居
王缜（明代）

瑞雪催诗兴未阑，条风又引我游观。鸟知传信清音细，柳辨迎春碧眼寒。

宫律阳回随黍管，寅标星转傍河干。况当斋沐供郊祀，天地清明兆泰坛。
寄倪元镇六首 其二
王畦（元代）

钩帘早起看花飞，过雨修篁蔽竹扉。近日身如野鸥狎，得鱼逐浪竟忘归。
娄黥庵纳凉
周紫芝（宋代）

娄黥无骨可封王，生事全凭药一囊。闭户翻经头已白，开门延客酒初尝。

竹从春后知无数，花自山来别有香。未有数椽容我老，聊分一榻借君凉。
和六弟苦雨
韩维（宋代）

雷激霆奔夜复晨，天街流潦没车轮。
清风皎日收无迹，妖{左虫右戾}顽蛟亦有神。
洊至已惊占习坎，汨陈深巩败彝伦。
苍生可念非吾力，漏屋颓垣不庇身。
败蕉
张铭（清代）

移得苏台种，参差绿扇攒。风霜催旦暮，篱落伴凋残。

曾以新诗写，还同旧雨看。岂无松柏茂，念汝太萧寒。
二十里云亭
叶茵（宋代）

蔽空青不断，杉径影中行。
僧指夜无月，客嫌春少晴。
卧龙安旧窟，倦翼乱归程。
吟到长虹背，人间天上惊。
白下饮袁督府舟中
梁亭表（明代）

揽辔归来朔雪寒，剑光犹是旧登坛。玉关不数弃繻迹，白社宁教戴笠看。

千古旂常高战伐，几年湖海问悲欢。已闻圣主长虚席，肯许东山老谢安。